Bryssel 11.2.2011

KOM(2011) 49 lopullinen

2011/0024 (NLE)

Ehdotus:

NEUVOSTON PÄÄTÖS

biologista monimuotoisuutta koskevaan yleissopimukseen liitetyn perintöaineksen saatavuutta ja sen käytöstä saatavien hyötyjen tasapuolista ja oikeudenmukaista jakoa koskevan Nagoyan pöytäkirjan allekirjoittamisesta

PERUSTELUT

1. Biologista monimuotoisuutta koskeva yleissopimus on tärkein kansainvälinen viitekehys biologisen monimuotoisuuden säilyttämiseen ja sen osatekijöiden kestävään käyttöön tähtääville toimenpiteille sekä perintöaineksen käytöstä saatavien hyötyjen tasapuoliselle ja oikeudenmukaiselle jakamiselle. Yleissopimuksessa on nykyisin 193 osapuolta eli siihen kuuluvat lähes kaikki maailman maat. Euroopan unioni ja kaikki sen 27 jäsenvaltiota ovat yleissopimuksen osapuolia.

2. Yleissopimuksen 15 artiklassa vahvistetaan yleiset puitteet perintöaineksen saatavuudelle ja hyötyjen jakamiselle: Siinä tunnustetaan valtioiden oikeus määritellä perintöaineksen saatavuus osana niiden täysivaltaisia oikeuksia luonnonvaroihin. Osapuolet velvoitetaan toteuttamaan toimia perintöaineksen saatavuuden helpottamiseksi. Samalla osapuolilla on velvollisuus toteuttaa lainsäädännöllisiä, hallinnollisia tai poliittisia toimenpiteitä tutkimus- ja kehittämistoiminnan tulosten ja perintöaineksen kaupallisesta ja muusta käytöstä saatavien hyötyjen jakamiseksi tasapuolisesti ja oikeudenmukaisesti kyseisen aineksen käyttöön antaneen osapuolen kanssa.

3. Kestävän kehityksen huippukokoukseen elokuussa 2002 osallistuneet valtioiden ja hallitusten päämiehet sopivat neuvottelujen aloittamisesta saatavuutta ja hyötyjen jakamista koskevista kansainvälisistä järjestelyistä biologista monimuotoisuutta koskevan yleissopimuksen puitteissa. Yksityiskohtainen neuvotteluvaltuutus hyväksyttiin yleissopimuksen osapuolten seitsemännessä konferenssissa helmikuussa 2004. Neuvottelut aloitettiin toistaiseksi perustetussa saatavuutta ja hyötyjen jakamista käsittelevässä erityistyöryhmässä. Maaliskuussa 2006 pidetyssä yleissopimuksen osapuolten kahdeksannessa konferenssissa osapuolet sitoutuivat saattamaan neuvottelut päätöksen mahdollisimman pian ennen lokakuussa 2010 pidettävää yleissopimuksen osapuolten kymmenettä konferenssia. Toukokuussa 2008 pidetyssä yleissopimuksen osapuolten yhdeksännessä konferenssissa osapuolet sopivat tekstiluonnoksesta ja lopullisten neuvottelujen yksityiskohtaisesta etenemissuunnitelmasta.

4. Lopullisia neuvotteluja Nagoyan pöytäkirjasta käytiin huhti- ja marraskuussa 2009, tammi-, maalis-, heinä- ja syyskuussa 2010 sekä ennen lokakuussa 2010 pidettyä kymmenettä konferenssia ja sen aikana.

5. Neuvosto hyväksyi 26. lokakuuta 2009 päätöksen, jolla komissio valtuutettiin osallistumaan Euroopan yhteisön toimivaltaan kuuluvia asioita käsiteltäessä yhteisön edustajana saatavuutta ja hyötyjen jakamista koskeviin neuvotteluihin erityistyöryhmän kahdeksannessa ja yhdeksännessä kokouksessa. Valtuutus käsitti kaikki muut neuvotteluissa käsiteltävät asiat lukuun ottamatta perintöainekseen liittyvää perinteistä tietämystä, josta neuvottelivat jäsenvaltioiden puolesta neuvoston puheenjohtajuutta hoitavat jäsenvaltiot. Komission neuvotteluvaltuutusta jatkettiin 21. syyskuuta 2010 hyväksytyllä neuvoston päätöksellä yleissopimuksen osapuolten kymmenenteen konferenssiin asti.

6. Neuvosto on koko neuvottelujen ajan ilmaissut toistuvasti poliittisen tukensa neuvotteluille ja sitoutumisensa niiden onnistumiseen[1]. Nagoyassa pidetyssä yleissopimuksen kymmenennessä konferenssissa EU:n ministerien koordinointikokous päätti 29. lokakuuta 2010 tukea yksimielisesti konferenssin puheenjohtajana toimivan Japanin viimeisenä kokouspäivänä esittämää saatavuutta ja hyötyjen jakamista koskevan pöytäkirjan kompromissiehdotusta. Ministerit katsoivat, että ehdotus oli EU:ssa sovitun kannan ja komissiolle annettujen neuvotteluohjeiden rajoissa.

7. Näin ollen biologista monimuotoisuutta koskevan yleissopimuksen osapuolten kymmenes konferenssi hyväksyi lopullisessa täysistunnossaan 30. lokakuuta 2010 Nagoyan pöytäkirjan perintöaineksen saatavuudesta ja sen käytöstä saatavien hyötyjen tasapuolisesta ja oikeudenmukaisesta jakamisesta. Pöytäkirja on avoinna allekirjoittamista varten Yhdistyneiden Kansakuntien päämajassa New Yorkissa 2.2.2011–1.2.2012.

8. Biologista monimuotoisuutta koskevan yleissopimuksen osapuolten kymmenennessä konferenssissa tehdyssä päätöksessä Nagoyan pöytäkirjan hyväksymisestä kehotetaan yleissopimuksen osapuolia allekirjoittamaan pöytäkirja ensi tilassa sekä tallentamaan ratifiointi-, hyväksymis- tai liittymisasiakirjat, jotta pöytäkirja voi tulla voimaan mahdollisimman pian. Nagoyan pöytäkirjan hallitustenvälinen komitea kokoontuu kesäkuussa 2011 ja huhtikuussa 2012 valmistelemaan pöytäkirjan osapuolten ensimmäistä kokousta.

9. Neuvoston päätelmissä 20. joulukuuta 2010 pantiin tyytyväisyydellä merkille Nagoyan pöytäkirjan hyväksyminen sekä kehotettiin komissiota allekirjoittamaan pöytäkirja mahdollisimman pian ja aloittamaan valmistelut sen ratifioimiseksi ja täytäntöön panemiseksi hyvissä ajoin[2].

10. Edellä esitetyn vuoksi on tarpeen, että unionin edustaja allekirjoittaa biologista monimuotoisuutta koskevaan yleissopimukseen liitetyn perintöaineksen saatavuutta ja sen käytöstä saatavien hyötyjen tasapuolista ja oikeudenmukaista jakoa koskevan Nagoyan pöytäkirjan sillä varauksella, että pöytäkirja lopullisesti tehdään myöhemmin.

2011/0024 (NLE)

Ehdotus:

NEUVOSTON PÄÄTÖS

biologista monimuotoisuutta koskevaan yleissopimukseen liitetyn perintöaineksen saatavuutta ja sen käytöstä saatavien hyötyjen tasapuolista ja oikeudenmukaista jakoa koskevan Nagoyan pöytäkirjan allekirjoittamisesta

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 192 artiklan 1 kohdan yhdessä 218 artiklan 5 kohdan kanssa,

ottaa huomioon komission ehdotuksen,

sekä katsoo seuraavaa:

1. Kestävän kehityksen huippukokoukseen osallistuneet valtioiden ja hallitusten päämiehet sopivat elokuussa 2002 neuvottelujen aloittamisesta saatavuutta ja hyötyjen jakamista koskevista kansainvälisistä järjestelyistä biologista monimuotoisuutta koskevan yleissopimuksen puitteissa.

2. Neuvosto valtuutti 26 päivänä lokakuuta 2009 ja uudelleen 21 päivänä syyskuuta 2010 komission osallistumaan unionin puolesta kyseisiin neuvotteluihin asioissa, jotka kuuluvat unionin toimivaltaan.

3. Neuvosto on toistuvasti ilmaissut poliittisen sitoutumisensa neuvottelujen saattamiseen menestyksekkäästi päätökseen sovittuun määräaikaan mennessä[3].

4. Biologista monimuotoisuutta koskevan yleissopimuksen osapuolten kymmenennen konferenssin aikana Nagoyassa pidettiin 29 päivänä lokakuuta 2010 Euroopan unionin ministerien koordinaatiokokous, jossa päätettiin yksimielisesti tukea konferenssin puheenjohtajana toimivan Japanin esittämää kompromissiehdotusta Nagoyan pöytäkirjaksi.

5. Biologista monimuotoisuutta koskevaan yleissopimukseen liitetyn perintöaineksen saatavuutta ja sen käytöstä saatavien hyötyjen tasapuolista ja oikeudenmukaista jakoa koskeva Nagoyan pöytäkirja, joka hyväksyttiin biologista monimuotoisuutta koskevan yleissopimuksen osapuolten kymmenennessä konferenssissa, on avoinna allekirjoittamista varten Yhdistyneiden Kansakuntien päämajassa New Yorkissa 2 päivästä helmikuuta 2011 alkaen 1 päivään helmikuuta 2012 asti.

6. Neuvoston päätelmissä 20 päivänä joulukuuta 2010 pantiin tyytyväisyydellä merkille Nagoyan pöytäkirjan hyväksyminen sekä kehotettiin komissiota allekirjoittamaan pöytäkirja mahdollisimman pian ja aloittamaan valmistelut sen ratifioimiseksi ja täytäntöön panemiseksi hyvissä ajoin[4].

7. Sopimus olisi allekirjoitettava unionin puolesta sillä varauksella, että se tehdään lopullisesti myöhemmin,

ON HYVÄKSYNYT TÄMÄN PÄÄTÖKSEN:

1 artikla

Neuvoston puheenjohtaja valtuutetaan nimeämään henkilö tai henkilöt, joilla on valtuudet allekirjoittaa biologista monimuotoisuutta koskevaan yleissopimukseen liitetyn perintöaineksen saatavuutta ja sen käytöstä saatavien hyötyjen tasapuolista ja oikeudenmukaista jakoa koskeva Nagoyan pöytäkirja unionin puolesta.

Allekirjoitettavan sopimuksen teksti on tämän päätöksen liitteenä.

2 artikla

Tämä päätös tulee voimaan päivänä, jona se hyväksytään.

Tehty

Neuvoston puolesta

Puheenjohtaja

[1] Ks. neuvoston päätelmät 6. maaliskuuta 2006, 28. kesäkuuta 2007, 4. maaliskuuta 2008, 16. maaliskuuta 2010 ja 14. lokakuuta 2010.

[2] Ks. neuvoston päätelmät 20. joulukuuta 2010, erityisesti kohdat 1 ja 21.

[3] Ks. neuvoston päätelmät 6. maaliskuuta 2006, 28. kesäkuuta 2007, 4. maaliskuuta 2008, 16. maaliskuuta 2010 ja 14. lokakuuta 2010.

[4] Ks. neuvoston päätelmät 20. joulukuuta 2010, erityisesti kohdat 1 ja 21.